Bevelsraad vergader nou vroeërPres. Cyril Ramaphosa (September 2021) (Foto: Elmond Jiyane/GCIS) Pres. Cyril Ramaphosa se vergadering met die nasionale Covid-19-bevelsraad wat aanvanklik Sondag sou plaasvind, vind nou vandag (Saterdag) plaas. Tydens die vergadering sal die jongste verwikkelinge rakende die Covid-19-pandemie bespreek word. Dit sluit in die bevestiging van die nuwe variant genaamd B.1.1.529 in Suid-Afrika, wat talle reisigers se planne oornag omvergewerp het. Die variant is intussen na Omikron gedoop. Die presidensie het vroeër gesê die uitkoms van die vergadering en verdere samesprekings sal in die komende dae aan Suid-Afrikaners oorgedra word. Landsburgers word intussen gemaan om hulself te laat inent terwyl die Nasionale Instituut vir Oordraagbare Siektes (Nios) en ander betrokkenes meer oor die nuwe variant te wete probeer kom. Daar is nog nie veel inligting oor hoe die nuwe variant gaan ontwikkel nie, en volgens wetenskaplikes sal daar binne die volgende twee weke uitkoms oor die saak wees. Dr. Joe Phaahla, minister van gesondheid, het Vrydag tydens ŉ vraag-en-antwoord-sessie gesê dit blyk uit voorlopige navorsing dat die nuwe variant meer oordraagbaar is, maar daar is nog nie konkrete bewyse daarvoor nie. Daar is ook nog geen bewyse of die variant dodeliker is nie. Phaahla het ook beklemtoon dat dit nog te vroeg is om te sê of die entstof wel doeltreffend teen die nuwe variant is. Ten spyte daarvan dat die Wêreldgesondheidsorganisasie (WGO) lande afgeraai het om nuwe reisbeperkings in te stel, is daar reeds ’n lys lande wat hul grense vir Suid-Afrikaners gesluit het. Dit volg net nadat die Verenigde Koningryk (VK) Suid-Afrika weer op die rooilys geplaas het. Volgens Phaahla is die reaksie van lande om so vinnig reisbeperkings in te stel, drakonies en strydig met die norms en standaarde van die WGO. Die minister in die presidensie, Mondli Gungubele, het ook die minister van binnelandse sake, dr. Aaron Motsoaledi, ŉ spoedige herstel toegewens nadat hy positief getoets het vir Covid-19. Motsoaledi is tans in self-isolasie. Die regering doen ŉ beroep op alle Suid-Afrikaners om hulself te laat inent en die Covid-19-veiligheidsmaatreëls te gehoorsaam om sodoende ŉ veilige en vreugdevolle feestyd saam met familie en vriende te verseker.